section_heading: Druga sezona
paragraph_text: Škvadra putuje na rock festival, ali nisu sigurni jesu li na pravom putu. Učini im se da na cesti vide znak koji bi im potvrdio gdje su, pa izlaze iz kombija, no na znaku ne piše ništa jasno. Tada do njih stiže čovjek s fenjerom, farmer Asa Shanks, koji im daje upute kako izaći na glavnu cestu – kada dođu do raskršća mogu skrenuti i lijevo i desno, s tim da je lijevi put duži, a desni kraći. No desnim putem prolazi se kraj uklete kuće koju opsjeda bezglavi duh, zbog čega im savjetuje da ne idu onuda i odlazi. Međutim, na raskšću pada odluka da krenu upravo tim kraćim putem. Prolazeći kraj uklete kuće, pregrije im se kombi, pa Shaggy i Scooby odlaze donijeti vode iz bunara, iz kojega izlazi bijeli duh proizvodeći sablastan zvuk. Kad Shaggy i Scooby jave ostalima što su čuli i vidjeli, svi dolaze to provjeriti, ali duha više nema. Primjećuju da u bunaru nema kante, što znači da ne mogu doći do vode, ali se u ukletoj kući pali svjetlo, pa odlučuju tražiti pomoć ondje. U kući nailaze na neobične pojave: leteću svijeću, sliku nekadašnjega vlasnika Jeffersona Stillwalla na kojoj čas ima, čas nema glavu, zatim na sablastan zvuk koračanja, otiske stopala koji se razdvajaju, sablastan smijeh i napokon – na bezglavoga duha.